সীমান্ত নিরাপত্তা বৃদ্ধির লক্ষ্যে কলকাতায় মোদি, কী কী পরিকল্পনা?

ওয়েব ডেস্ক: দেশের উত্তর-পূর্ব সীমান্তবর্তী (North Eastern Border) এলাকার নিরাপত্তা শক্তিশালী করতে বিশেষ গুরুত্ব দিতে চলেছে কেন্দ্র সরকার (Government Of India)। আগামী ১৫ থেকে ১৭ সেপ্টেম্বর কলকাতায় ইস্টার্ন কমান্ডের সদর দফতর ফোর্ট উইলিয়ামে অনুষ্ঠিত হতে চলেছে তিনদিন ব্যাপী কম্বাইন্ড কমান্ডো কনফারেন্স (Combined Commando Conference)।

এই গুরুত্বপূর্ণ সম্মেলনে যোগ দিতে আসছেন প্রধানমন্ত্রী নরেন্দ্র মোদি (Narendra Modi), প্রতিরক্ষামন্ত্রী রাজনাথ সিং (Rajnath Singh), জাতীয় নিরাপত্তা উপদেষ্টা অজিত ডোভাল, চিফ অফ ডিফেন্স স্টাফ জেনারেল অনিল চৌহান, তিন বাহিনীর প্রধান এবং প্রতিরক্ষামন্ত্রকের শীর্ষ কর্মকর্তারা।

আরও পড়ুন: রাজ্যে SIR-এর আগে বিএলও-দের সংখ্যাও বাড়াতে চাইছে বিজেপি!

প্রথম দিন অর্থাৎ ১৫ সেপ্টেম্বর সম্মেলনের উদ্বোধনী অধিবেশনে বক্তব্য রাখবেন প্রধানমন্ত্রী। দ্বিতীয় দিন প্রতিরক্ষামন্ত্রী তাঁর বক্তব্য রাখবেন বলে সূত্রের খবর। সম্মেলনের মূল আলোচ্য হবে দেশের সামগ্রিক নিরাপত্তা পরিস্থিতি, বিশেষ করে উত্তর-পূর্ব সীমান্তের চ্যালেঞ্জগুলো। সেনাবাহিনীর অভ্যন্তরীণ কৌশলগত প্রস্তুতির পাশাপাশি সীমান্তবর্তী অঞ্চলে নিরাপত্তা ব্যবস্থা আরও শক্তিশালী করার বিষয়টিও গুরুত্ব পাবে।

বিশেষজ্ঞ মহলের মতে, বাংলাদেশে রাজনৈতিক অস্থিরতা, মায়ানমারের সংকট এবং নেপালের পালাবদল—এসবই ভারতের নিরাপত্তার জন্য বড় ধরনের উদ্বেগের কারণ। সম্মেলনে এই বিষয়গুলো নিয়ে বিশদ আলোচনা হওয়ার সম্ভাবনা রয়েছে। গত কয়েক বছরের রাজনৈতিক অস্থিরতা এবং সীমান্তবর্তী অঞ্চলে বেড়ে ওঠা নিরাপত্তা চ্যালেঞ্জের প্রেক্ষাপটে কেন্দ্র সরকারের এই উদ্যোগ অত্যন্ত তাৎপর্যপূর্ণ।

অপারেশন সিঁদুর পরবর্তী সময়ে এই কম্বাইন্ড কমান্ডো কনফারেন্স অত্যন্ত গুরুত্বপূর্ণ বলে মনে করছেন প্রতিরক্ষা বিশেষজ্ঞরা। পাশাপাশি, ভারতের প্রতিরক্ষা কাঠামোতে সংস্কার, রূপান্তর, প্রযুক্তি ও কৌশলগত উন্নয়ন এবং প্রয়োজনীয় পরিবর্তন নিয়ে আলোচনা হবে। পরিস্থিতি অনুযায়ী সেনা প্রস্তুতি আরও দক্ষ ও অভিযোজিত করার বিষয়েও সিদ্ধান্ত নেওয়া হতে পারে।

দেখুন আরও খবর: